Substasie in veldbrand verwoes(Foto: City Power) City Power het gewaarsku teen die stig van brande naby elektrisiteitsinfrastruktuur nadat ŉ substasie in Mondeor, Johannesburg, Vrydagaand in ligte laaie opgegaan het. “Die veldbrand het vroeg Vrydagaand na die dak van die 11 kV-transformator-substasie in Ashdenweg, Mondeor, versprei en die infrastruktuur en elektriese toerusting heeltemal verwoes,” het Isaac Mangena, woordvoerder van City Power, gesê. Dit het kragtoevoer na die omliggende buurte onderbreek en tegnici werk steeds om die probleem te herstel. “Daar word gesoek na tydelike oplossings tot ŉ nuwe mini-substasie geïnstalleer kan word,” het Mangena gesê. Hy het gewaarsku teen vure naby transformatorgeboue, houtpale, mini-substasies en kragdrade. “Veldbrande het ŉ geweldige uitwerking op die bedryf van lyne en die gehalte van kragtoevoer. Ons pleit by die gemeenskap om nie vure onder of naby kraginfrastruktuur te maak nie.”